Mata za su fara tuka mota daga Yunin bana a Saudiya
Kasar Saudiyya ta sanar da cewa daga ranar 24 ga watan Yuni, matan kasar za su samu izinin fara tukin mota a cikin daular.
Hukumomi sun dauki wannan matakin na kyale matan Saudiyya su fara tukin mota tun a bara ne.
Kuma a watan Yunin bana aka shirya fara amfani da dokar - amma sai yanzu aka bayyana ainihin ranar da mata za su fara tukin.
Wannan matakin shi ne mafi jan hankula a cikin dukkan matakan kawo sauyi da Yarima mai jiran gado Muhammad bin Salman ya dauka a cikin kasar kamar yadda BBC ta ruwaito.
Muhimmancin matakin yana da alaka da bunkasa tattalin arzikin kasar ban da kara wa matan daular iko a fannonin rayuwa daban daban.
Cikin dan kankanin lokaci, yawan motocin da ake sayarwa ya karu matuka, kuma makarantun koyar da tukin mota da wasu harkoki masu alaka da sufuri sun bayyana a kowane sashe na Saudiyya - a wani mataki na shirya wa isowar wannan ranar mai cike da tarihi.
Wasu malaman addini da a da suka ce jikin mata ba shi da juriya kuma kwakwalwarsu ba za ta iya daukan kwaranniyar tuki ba sun fito yanzu suna cewa samun mata masu tukin mota a titunan kasar zai inganta yanayin tuki.